Minijos gatvė (Gargždai)

Minijos gatvė – gatvė Gargžduose, prasidedanti miesto istorinėje dalyje, nuo Kvietinių gatvės nuokalne nusileidžianti į Minijos upės slėnį miesto prieigose, į Vėžaičių pusę. Šioje vietoje, kelyje , stovi Gargždų tiltas. Didžioji gatvės dalis, nuo Sodo gatvės viršutinėje dalyje iki pabaigos slėnyje, išgrįsta lauko akmenimis. Minijos gatvė siaura, supama išraiškingo reljefo, išsidėsčiusi Gargždų Šv. arkangelo Mykolo bažnyčios papėdėje. Abiejose gatvės pusėse stovi vieno ar dviejų aukštų mediniai ir mūriniai sodybiniai namai, auga gyvatvorė, medžiai. 

Atlikus istorinius, fizinius tyrimus ir nustačius Minijos gatvės akmenų grindinio vertingąsias savybės, objektas 2006 m. buvo įrašytas į Kultūros vertybių registrą. Gatvės ilgis apie 0,35 km, sunumeruota 17 namų, saugomos teritorijos plotas 2558 m². Anksčiau Minijos gatvė vadinta Bravoro kalno keliu, Mindaugo gatve. Pusiaukelėje, šlaite į parko pusę atsišakoja Minijos skersgatvis.

 Istorija 

Minijos gatvės trasa istorinėje Gargždų dalyje susiformavo XVIII a. pabaigoje. Po Gargždų 1786 m. gaisro buvęs linijinio plano miestelis buvo atstatomas pagal radialinę struktūrą arčiau dvaro, apie suplanuotą turgaus aikštę. Jos vakarinė atkarpa atitiko  turgaus aikštės šiaurinę kraštinę. Gatvė ilgą laiką buvo skiriamąja riba tarp Gargždų dvaro sodybos ir miestelio žemių, iki 1939 m. – judriausia Gargždų istorinės struktūros linija. Gatvė buvo apstatyta dvaro pastatais. Rytinės atkarpos šiaurinėje pusėje buvo dvaro sodybos centrinė dalis. Ant šlaito palei Minijos gatvę stovėjo dvaro rūmai, keli ūkiniai pastatai. Gatvės vakarinės atkarpos šiaurinė pusė buvo apstatyta dvaro palivarko statiniais (svirnas, ūkvedžio namas). Iki XX a. pradžios istoriniuose šaltiniuose gatvė buvo vadinama Bravoro kalno keliu. Tuomet prie kelio pietiniame pakraštyje, palei bažnyčios šventorių stovėjo dvaro akmenų mūro bravoras (išlikęs to laikmečio ikonografijoje). Vėliau prie jo pristatytas mūrinis vandens malūnas, ėmęs vandenį iš šalia iškasto prūdo, kurio pakraštys buvo prie pat Minijos gatvės. Po Lietuvos Nepriklausomybės 1918 m. paskelbimo Bravoro kalno kelias pavadintas Mindaugo gatve. Gargždų valsčiaus tarybos 1921 m. rugpjūčio 23 d. nutarimu suteiktas Minijos gatvės pavadinimas. Tarpukaryje bravoro pastatas buvo nugriautas, prūdas užpiltas.

Gatvės pradžioje atsišakojanti Sodo gatvė, susiformavusi nuo XVI a., dalijo dvaro sodybos reprezentacinę – rytinę pusę nuo ūkinės – vakarinės dalies, dvaro palivarko. Per Pirmąjį pasaulinį karą stipriai nukentėjus dvaro sodybai, ji nebebuvo atstatyta, be to, netrukus buvo ir išparceliuota. Taip sumenko gretimų gatvių funkcinė reikšmė, o dvarvietės žemėse buvo suplanuoti miestiečių sklypai.Aktualija. Minijos gatvėje grindinį atkurs gargzdai.lt 2008-10-22

XX a. 3-me dešimtmetyje Minijos gatvė išgrįsta akmenų grindiniu. 1923-1925 m. gatvės trasa paaukštinta, vietomis supiltas pylimas. 1925 m. išgrįsta, kaip ir tuometinės Turgaus (Rinkos) aikštė bei Klaipėdos gatvė, kai buvo ruošiamasi 1926 m. naujo betoninio tilto per Minijos upę statyboms. Darbus atliko prie kelių tiesimo, tiltų statybos dirbę samdyti darbininkai iš Latvijos – „zimagorai“.

Gatvė iš miestelio šlaitu leidosi prie XVIII-XIX a. viduryje per Miniją įrengto kelto, vėliau, iki 1939 m. – link pastatyto Gargždų tilto. Tiltai dėl sraunios upės dažnai perstatinėti, rekonstruoti. Iki tol ši gatvė buvo judriausia miestelyje. Jos svarbą iš dalies patvirtina grindinio paklojimo faktas. 1939 m. per Gargždus nutiesus Žemaičių plentą (dab. Klaipėdos gatvės trasa), Minijos gatvė prarado magistralinės gatvės reikšmę, liko miesto centrinės dalies šalutine gatve.

XX a. antroje pusėje visa Minijos gatvės vakarinė atkarpa nuo Sodo g. sankryžos iki Žemaitės g. (XX a. pirmoje pusėje Kapų g.) ir rytinės atkarpos nuo Sodo g. sankryžos link Minijos upės keli fragmentai uždengti asfaltu. XX a. pabaigoje prie rytinės atkarpos kraštinių įrengti siauri trinkelių šaligatviai. Atkuriant akmenimis grįstą Minijos gatvę, jos grindinio atstatymui panaudoti ir akmenys iš gretimos Sodo gatvės. 2008 m. joje keičiant kanalizacijos ir vandentiekio tinklus, pusės metro gylyje aptikti akmeninio grindinio fragmentai, tačiau statybų projekte nebuvo numatyta jų atkurti.

 Šaltiniai 

 Nuorodos 

 Klaipėdos katalogas. Minijos gatvė Gargžduose
 Minijos gatvės grindinys žemėlapyje wikimapia.org

Kategorija:Lietuvos gatvės
Kategorija:Gargždai